གལ་ཏེ་གོང་ས་ཏྭ་ལའི་བླ་མ་མཆོག་ནས་ཐག་གཅོད་གནང་བ་བཞིན་ལག་ལེན་དོན་འཁྱོལ་བྱུང་ཚེ།སླད་ཕྱིན་བོད་བཙན་བྱོལ་གཞུང་དང་མི་དམངས་ལ་གང་ཅིའི་དཀའ་ངལ་མང་པོ་འཕྲད་སྲིད་པ་ཞིག་ཡིན་ཞིང་།དེའི་ཐོག་ད་ལྟ་ནས་བཟུང་མ་འོངས་བཙན་བྱོལ་གཞུང་གི་དབུ་ཁྲིད་དུ་འཁོད་རྒྱུའི་མི་སྣ་ཚོ་དང་།སྤྱི་འཐུས་།དེ་བཞིན་བོད་མི་སྤྱི་ཡོངས་ནས་བསམ་བློའི་ཐོག་གི་གྲ་སྒྲིག་སྔ་ས་ནས་བྱེད་དགོས་པ་དང་།དཀའ་ངལ་འཕྲད་སྐབས་དཀའ་ངལ་ལ་གདོང་ལེན་བྱེད་ཐུབ་པ་བྱེད་དགོས་པ་ལས།དེ་ལས་ལྡོག་ཏེ་དེ་སྔ་བཙན་བྱོད་བོད་མིའི་ལོ་རྒྱུས་ཐོག་ཡང་ཡང་ཐོན་མྱོང་ཡོད་པའི་བོད་གཞུང་དམངས་གཉིས་ཀྱི་རང་རང་སོའི་དམངས་གཙོའི་ཐོབ་ཐང་ཆ་ཚང་གོང་ས་མཆོག་ལ་བརྩིས་ཕུལ་ཞུ་བའི་ཐབས་རྡུག་གི་གནས་ཚུལ་དེ་ཚོ་བསྐྱར་དུ་མ་ཐོན་པ་བྱེད་དགོས་ལ།ལྷག་པར་དུ་དེའི་ཐོག་མ་འོངས་པའི་བཙན་བྱོལ་བོད་གཞུང་གི་དབུ་ཁྲིད་མི་སྣ་དང་།སྤྱི་འཐུས་རྣམས་པས་དགོངས་པ་ནན་པོ་ཞིག་བཞེས་དགོས་པ་ཞིག་ཡིན་ཞིང་།གལ་ཏེ་ད་ཕན་དགོངས་པ་བཞེས་ཡོད་ན་གླེང་མེད་དང་།ད་དུང་དགོངས་པ་བཞེས་མེད་ན་།ངེས་པར་དུ་ད་ལྟ་ནས་འགོ་ཚུགས་ཏེ།སླད་ཕྱིན་གོང་ས་མཆོག་གི་ལམ་བསྟོན་མེད་པའི་སྐབས་སུ་།བཙན་བྱོལ་གཞུང་ལ་གནད་དོན་དང་དཀའ་ངལ་གང་འདྲ་ཞིག་འཕྲད་སྲིད་མིན་ཐོག་ཞིབ་འཇུག་ནན་པོ་གནང་དགོས་པ་མ་ཟད་།ད་དུང་ཇི་ལྟར་བྱས་ཏེ་གནད་དོན་དང་དཀའ་ངལ་དེ་ཚོ་སེལ་རྒྱུའི་ཐོག་བསམ་བློའི་གྲ་སྒྲིག་ཡག་པོ་ཞིག་ཡོད་པ་གནང་དགོས་།ལྷག་པར་དུ་དེའི་ཐོག་གི་གནད་འགག་གཙོ་བ་ཞིག་ནི།ང་ཚོ་བོད་མི་ཚོ་ཡང་དག་པའི་དམངས་གཙོའི་ལམ་ལུགས་དེའི་ཐོག་བསྐྱོད་རྒྱུ་དེ་ནི་།གོང་ས་མཆོག་གི་དགོངས་པ་དང་།ང་ཚོ་བོད་མི་ཡོངས་ཀྱི་ཡང་དག་པའི་གདམས་ག་གནང་བ་ཞིག་ཡིན་པ་མ་མ་ཟད་།ད་དུང་ང་ཚོ་བོད་མི་ཚོའི་ཡང་དག་པའི་བསྐྱོད་ལམ་ཅིག་པུ་དེ་རང་ཡིན་པར་།ང་ཚོས་ལུས་ངག་ཡིད་གསུམ་གྱི་ཐོག་ནས་ཡིད་ཆེས་བློས་འགེལ་བྱེད་ཐུབ་མིན་ལ་རག་ལུས་པ་ཡིན་ཞིང་།གལ་ཏེ་ང་ཚོས་ཡང་དག་པའི་དམངས་གཙོའི་ལམ་ལུགས་དེ་གོང་ས་མཆོག་གི་དགོངས་དོན་དང་།བོད་མི་ཡོངས་ཀྱི་ཡང་དག་པའི་གདམས་ག་གནང་བ་ཞིག་ཡིན་པར་བློ་བརྟན་འགྱུར་མེད་ཀྱི་སྒོ་ནས་ཡིད་ཆེས་བློས་འགེལ་གནང་བ་ཡིན་ན།མ་འོངས་གོང་ས་ཏྭ་ལའི་བླ་མ་མཆོག་གིས་ཆབ་སྲིད་ཐུགས་འགན་མི་བཞེས་པ་དང་ཡང་ན་གོང་ས་མཆོག་བཞུགས་མེད་པའི་གནས་སྟངས་གང་འདྲ་ཞིག་ཐོན་པ་ཡིན་རུང་།བོད་གཞུང་དམངས་གཉིས་བློ་སེམས་གཅིག་སྒྲིལ་གྱི་སྒོ་ནས་དཀའ་ངལ་དང་གནད་དོན་ཐམས་ཅད་གདོང་ལེན་བྱེད་ཐུབ་པ་དང་གནད་དོན་དང་དཀའ་ངལ་ཚང་མ་སེལ་ཐུབ་པ་ཞིག་ཀྱང་ཡིན།